Toivottu aika
Jo nyt armas aamurusko
 Antaa kulta koittonsa.
 Se on meidän kaikkein usko,
 Että nyt jo voittonsa
 Ottaa sulo suomen kieli,
 Pääse irti kansan mieli
 Pimeyden pannasta.

 Jo on saanut Suomen kansa
 Kanteleensa kaikumaan,
 Vaan ei loihtu voimallansa,
 Niinkuin muinon mainitaan;
 Minkä arvon kannel saapi,
 Tulevaisuus todistaapi
 Uuden suvun seassa.

 Nyt on Suomen synty uusi
 Perustettu uudestaan,
 Suomen kieli kaunis huusi
 Uutta virttä laulamaan; –
 Vapauden tietä myöten,
 Veljellistä kättä lyöden
 Maljan kanssa hurratkaa!

 Älä nuku Suomi rukka, –
 Kavala on Kainun maa –
 Taimella on toivonkukka
 Joka Suomen kaunistaa.
 Pois nyt mieli muukalainen,
 Mutta kieli Suomalainen,
 Hellästi se hoitakaa!

J. G. D[ahlman]–n.

Lähde: Sanomia Turusta 14.7.1865.

J. G. Dahlman
Runot
Sanomia Turusta
1865